Vlčan, Samuel, dočasne poverený minister pôdohospodárstva a rozvoja vidieka SR (2023-03-16):
Pán poslanec Šudík, vy sa ma na každej schôdzi pýtate na to isté a tú otázku položíte viackrát. Tentokrát päťkrát. Čiže dovolím si na tú istú päťkrát položenú otázku (povedané so smiechom) odpovedať opätovne. Hodnotíme plán boja s africkým morom ošípaných ako úspešný. Tie opatrenia zafungovali. Po mojom nástupe, po tom, čo sa ten mor rozšíril aj do okresov, kde máme komerčné chovy, a padli nám vtedy naozaj veľké stavy zvierat a museli sme utratiť v tých farmách viac ako niekoľko desiatok tisíc ošípaných, tak po zavedení tých opatrení nám doteraz, a to zaklopem na drevo, žiaden veľkochov ošípaných na Slovensku nepadol. Preto môžeme objektívne povedať, že opatrenia na boje s africkým morom ošípaných, tak ako sme ich na ministerstve nastavili, zafungovali dobre. Viem, že v tejto oblasti bolo podaných viacero podnetov na orgány činné v trestnom konaní, hlavne teda v súvislosti s rozdeľovaním podpôr, ako aj zabezpečením ďalších opatrení, ako bolo napríklad výber dodávateľa chladiacich boxov, ktoré sú dodávané jednotlivým poľovným združeniam, ktoré motivujeme k zvýšenému odstrelu diviačej zveri, ktorý bol teda organizovaný Štátnou veterinárnou a potravinovou správou. Pripomínam, že tie obvinenia, ktoré zazneli zo strany rôznych subjektov, že bol porušený zákon, že niekto sa nákupe tých chladiacich boxov obohatil, tieto neboli potvrdené žiadnou z kontrol. Dokonca sa musel jeden týždenník verejne ospravedlniť za klamstvá, ktoré boli publikované. Čo sa týka prideľovania samotných dotácií, ako som už na ostatnej schôdzi, kde ste sa na to pýtali, odpovedal, bola vykonaná ministerská kontrola, ktorá nepreukázala žiadnu manipuláciu s podanými prihláškami o podporu, nebola preukázaná žiadna manipulácia pridelených zdrojov, nebolo preukázané žiadne zneužitie týchto zdrojov a ešte raz opakujem, tie opatrenia, ktoré sme prijali, fungujú. Dokonca, samozrejme, ten africký mor ošípaných s nami zrejme zostane ešte dlhé obdobie v Európe. My od apríla upravujeme podmienky boja s africkým morom ošípaných, kde stanovujeme nové podmienky vyplácania tzv. zástrelného, teda odmeny pre poľovníkov, ak teda v kritických okresoch ulovia diviačiu zver, zvyšujeme to dokonca na 100 euro za kus práve v tých okresoch, kde je komerčný chov ošípaných aspoň vo veľkosti 100 kusov, a ak teda ochranné pásmo okolo takéhoto chovu, ktoré sme nastavili na 20 km, zasahuje do niektorého okresu, kde síce ten chov nemáme, ale to ochranné pásmo je aspoň na tretine výmery toho okresu, aj v tom okrese budeme vyplácať túto mimoriadne vysokú a veríme, že motivačnú odmenu. Čo sa týka samotného NKÚ, pokiaľ vieme, tak žiadne konkrétne trestné oznámenie na žiadnu konkrétnu osobu, či z MPPC, alebo z ministerstva, podané nebolo. My vieme o tom, že niekedy z augusta aj keby bolo publikované aj v tom denníku, ktorý sa musel ospravedlniť, keby bolo podané nejaké oznámenie na OČTK, tak do toho sme my, samozrejme, spis doplnili a sami sme navrhli, že závery NKÚ si môže daný vyšetrovateľ doplniť. Ja nemám absolútne žiaden problém, aby sa na hociktorú časť procesu pozrel hociktorý kontrolný orgán vrátane OČTK. My máme svedomie čisté. Ak niekto pochybil, tak za to zaplatí. Len pripomínam, že tie podnety, na ktoré my sme už odpovedali niekedy v auguste, podľa nedostupných informácií neviedli k vzneseniu žiadneho obvinenia žiadnemu pracovníkovi NPPC, ani žiadnemu pracovníkovi ministerstva. Ďakujem, skončil som.